Maomahl

Maomahl (ladina keeles succus gastricus) on maoseina krüptide epiteeli ja maonäärmete eritatav happeline vedelik, mis on vajalik söödu ja joodu keemiliseks lagundamiseks.

Maomahl sisaldab vett, anorgaanilisi ioone, soolhapet, lima, ensüüme (näiteks pepsinogeen), polüpeptiide, aminohappeid, ja sisemist faktorit.

Terve inimese maomahl sisaldab rohkesti C-vitamiini."Helicobacter pylori" Nakatumisest maovähini, Katrin Sak, 2011, Trükikoda "Paar", 978 9949 21 399 3

Ööpäevas eritub inimesel 2-3 liitrit maomahla. Maomahla eritumine on allutatud parasümpaatilisele närvisüsteemile. Maomahla eritumist stimuleerivad atsetüülkoliin, gastriin ja histamiin (Popielski, 1920). Magu hakkab normaalse füsioloogiaga inimestel maomahla eritama juba siis, kui toit on veel suus.

Eelkõige lahustab maomahl toidus sisalduvaid lämmastikühendeid. Samuti tapab see toidu ja õhuga makku saabuvaid mikroorganisme. Erandiks on sellised happekindlad mikroorganismid nagu Helicobacter pylori ja tuberkuloosi mükobakter."Inimese füsioloogia ja anatoomia", 312:2011

Mao limaskest kaitseb normaalse füsioloogiaga inimestel end oma eritiste lõhustava toime eest pidevalt taastuva limakihiga, mille paksus on veidi üle millimeetri.

Mao limaskesta kaitsemehhanismide nõrgenemise korral, näiteks mao haavandite korral, aga ka emotsionaalsetel põhjustel (näiteks konfliktid), võib tekkida tühinõre, nii et kontsentreeritud maomahl reageerib limaskestaga ning tekib haavand. Haavandeid võivad põhjustada ka maohappe eritumist suurendavad kasvajad.

Maohappe põhiline komponent (põhjustatud nn prootonpumpade tööst) on HCl (tegelikult aga eraldi prootonid ning neile korrespondeerivad kloriidioonid), mis on teatavasti tugev hape. "Üldiselt teada" olevat väidet, et kõrvetiste põhjuseks on mao "ülehappesus", on raske tõestada. Normaalselt on mao happesuseks mõõdetud pH 1,5–3,5. Sellest madalamat happesust ehk "ülehappesust" on raske ette kujutada. Alahappesus aga raskendab seedimist ning vähendab organismi kaitsevõimet toidus sisalduvate bakterite vastu. Selleks et üht või teist seisundit konstateerida, on tarvilik selline seisund fikseerida, mida oleks vastavate pH-meetritega võimalik teha. Kõrvetisi ravitakse nii klassikalise meditsiini kui ka looduslike vahenditega, viimase korral kasutatakse näiteks kalmusejuure tinktuuri või teed.

Et maomahl sisaldab soolhapet, seda tõestasid esimestena keemik Carl Schmidt ning Tartu Ülikoolis töötanud anatoom ja füsioloog Friedrich Bidder. Samuti selgitas ta välja, et maomahla sekretsioon on psühhomotoorne: see hakkab erituma juba toidu nägemisel (tsefaalne faas).

Pankreasenõret ja maomahla uuris intensiivselt ka Ivan Pavlov.

Madudel sõltub maomahla eritus ja selle keemiline koostis palju ka väliskeskkonna temperatuurist.

Maomahlaks nimetatakse ka uuringute tarvis kogutud maonõret.

Märkus. Sisemist faktorit (intrinsic factor) eritab mao limaskest ja see moodustab B12-vitamiiniga kompleksi, mis ühinedes retseptoritega soodustab nimetatud vitamiini imendumist vereringesse.

Viited

Välislingid
 Seymour J. Cohen, STUDIES ON THE SECRETION OF, J. Biol. Chem. 1920, 41:257-261. (inglise keeles)
 W. Scott Polland ja Arthur L. Bloomfield, QUANTITATIVE MEASUREMENTS OF PEPSIN IN GASTRIC JUICE BEFORE AND AFTER HISTAMINE STIMULATION, Department of Medicine, Stanford University Medical School, San Francisco, 7. köide, nr 1, J Clin Invest. 1929; 7(1):57–74 doi:10.1172/JCI100221 (inglise keeles)
 Tatjana Gorbunova, "Seedeelundite haiguste ravimine taimede abil", Farmakoloogi nõuanded, 1999, ISBN 4741231000211
 Naomi Loogna, Mida teha, kui teil on kõrvetised?
 Jackie D. Wood, The First Nobel Prize for Integrated Systems Physiology: Ivan Petrovich Pavlov, 1904, Physiology, 1. detsember, 2004, 19. köide, nr 326-330DOI: 10.1152/physiol.00034.2004, (inglise keeles)
 Kai Deng, Sanren Lin, Liya Zhou, Yuan Li, Mo Chen, Yingchun Wang, Yuwen Li, Levels of Aromatic Amino Acids in Gastric Juice during the Early Stages of Gastric Cancer Progression, 13. november, 2012, DOI: 10.1371/journal.pone.0049434 (inglise keeles)
 Composition of Gastric Juice (inglise keeles)

Kategooria:Füsioloogia
Kategooria:Kehavedelikud
Kategooria:Seedeelundkond